Publication: Magyar Közlöny
Issue: MK-1999-71 (Year: 1999, Number: 71)
Era: 1990-2004
Section: rendjéről szóló, módosított 10/1993. (XII. 30.) MüM rendelet alapján a szakmai vizsga egyes része alól felmentés
Paragraph Index: 258

3. A munkaterület rövid, jellemző leírása Az izotópasszisztens egészségügyi intézmények, kórházak, klinikák osztályain, laboratóriumaiban és az egészségügyhöz kapcsolódó intézmények laboratóriumaiban, kisérletes és sugárvédelmi feladatokat lát el, in vivo és in vitro vizsgálatokat és izotópkezelést végez, illetve segédkezik azok elvégzésében. III. A szakképesítés szakmai követelményei A) A foglalkozás során előforduló legfontosabb feladatcsoportok, feladatok — Gondoskodik a diagnosztikában, terápiában és kutató munkában használt műszerek, eszközök üzemképes állapotáról, a vizsgálatokhoz való előkészítéséről, ahol szükséges az eszközök sterilitásáról, a vizsgálat elvégzése után tisztításáról. — Gondoskodik a beteg vizsgálat előtti előkészítéséről, felvilágosításáról, ellenőrzi, hogy a beteg a vizsgálattal, illetve a terápiával kapcsolatos megfelelő felvilágosítása megtörtént-e. — Gondoskodik a vizsgálatokhoz és kezeléshez szükséges izotópok átvételéről, tárolásáról, felhasználásáról, a keletkezett hulladék kezeléséről a sugárvédelmi előírásoknak megfelelően. — Részt vesz az orvos és a radiofarmakológiai szakasszisztens által végzett vizsgálatok és terápia kivitelezésében. — Folyamatosan betegmegfigyelést végez a vizsgálat és terápia természetének megfelelően. Felismeri az orvosi segítséget igénylő állapotot, a szükséges intézkedéseket megteszi, az elsősegélynyújtást megkezdi. — A vizsgálatok meghatározott részét önállóan — az alábbi „B) Speciális követelmények”-ben meghatározottak szerint — értékeli, az eredményekről jegyzőkönyvet készít. — Gondoskodik az osztály, laboratórium adminisztratív munkájának végzéséről. — Használja a számítógépes adminisztrációt, archiválást, vizsgálat kiértékelést végez. — A hivatás gyakorlása közben betartja az etikai és szakmai előírásokat. — A vizsgálatok során kommunikációt folytat. — Folyamatosan részt vesz továbbképzéseken, szakmai rendezvényeken. B) Követelmények A jelölt a vizsga megkezdésének időpontjára legyen képes Általános követelmények — a szakma és egészségügyi etikai normák betartására, — a betegekkel megértő viselkedésre, — a munkatársakkal megfelelő kommunikációra, — cselekedeteiért felelősség vállalására, — továbbképzéseken való részvételre, — az izotópok átvételére, kezelésére, tárolására, a sugárzó hulladék kezelésére, — a munkafolyamatok során használt készülékek kezelésére, minőségellenőrzésükre, — a munka megszervezésére, a vizsgálatra vagy terápiára jelentkező betegek szakszerű besorolására, — a betegek felvilágosítására a vizsgálatról, illetve terápiáról, az előzetes orvosi felvilágosítás megtörténtének az ellenőrzésére, — a beteggel a vizsgálat menetének részletes ismertetésére, — a vizsgálatok tartama alatt a beteg folyamatos megfigyelésére. Speciális követelmények

Source: https://magyarkozlony.hu/hivatalos-lapok/0bb30f650f707a1bbd81a9b6a23a466fe3f6f0cb/dokumentumok/1306f59a2296ea68bd4430198c5a26fda3b9f043/letoltes